52,1 فالمية دالعيالات المتزوجات كيتعرضو للعنف بجميع أشكالو أو بواحد من أشكالو الثلاثة، الجسدي والنفسي والجنسي، مقابل 47 فالمية عند العازبات اللي كان عندهم خطيب أو صاحب و1 فالمية عند المطلقات. وحسب مذكرة للمندوبية السامية للتخطيط حول العنف ضد النساء والفتيات سنة 2019، كتتوزع نسب العنف الزوجي على الجهات بصدارة جهة فكازا سطات ب61,7 فالمية، و50 فالمية فبني ملال خنيفرة، و49 فالمية فطنجة تطوان الحسيمة، بينما تسجلات أدنى المستويات فالشرق 26,7 فالمية، والجنوب 27,1 فالمية، ودرعة تافيلالت 31,6 فالمية. والمتزوجات كيتعرضو كثر للعنف النفسي بنسبة 49,4 فالمية، و35,2 فالمية للسلوك المهين و37,1 فالمية للعنف العاطفي، بينما العازبات كيتعرضو بنسبة 46,7 فالمية للعنف النفسي، و42,6 فالمية للسلوك المهين و27 للعنف العاطفي، من طرف الشركاء ديالهم. وكلما كانت المرا أصغر سنا كانت ضحية دالعنف من طرف الشريك أو الزوج، بين 15 و24 كيتعرضو للعنف من طرف الشريك بنسبة 58,8 فالمية، والشابات من 35 إلى 44 ل51,9 فالمية، بينما الفئة العمرية فوق 45 كتسجل معدل انتشار للعنف أقل بنسبة 46,1 فالمية، والنساء بين 45 و54 بنسبة 37,6 فالمية، و16,6 فالمية بالنسبة اللي عندهم بين 55 و74 عام. وكلما كبرات الأسرة كلما تزاد العنف الزوجي، بحيث كيبلغ معدل تعنيف النساء 50 فالمية فالأسر اللي فيها أكثر من أربعة افراد، و46,2 فالمية فالاسر المكونة من ثلاثة أفراد، و34,4 فالمية فالأسر المكونة من شخصين. وفالفضاء العائلي، كتبلغ نسبة ضحايا العنف المرتكب من طرف فرد من أفراد الأسرة 18,6 فالمية، وتحديدا 2,5 مليون امرا، وكتعاني منو أكثر النساء اللي كيعيشو فجهات الدار البيضاء سطات ، وبني ملال خنيفرة 20 فالمية. والعنف النفسي هو الأكثر شيوعا بنسبة 15,1 فالمية، بعدو العنف الاقتصادي اللي كيأثر على 5 من كل 100 امرأة، والعنف الجسدي اللي كيقيس 2 من 100 مرا، والجنسي اللي كيقيس 5 من 1000 مرا، وكيتاثرو بيه 35,4 فالمية دالبنات بين 15 و24، اما العنف الاقتصادي فكيتاثرو بيه العيالات الكبار كثر . و23,5 فالمية من ضحايا دالعنف العائلي كيتعنفو من طرف الأب، و22,1 فالمية من طرف الأخ، وفحالة العنف النفسي كتبلغ هذ النسبة 23,8 فالمية من طرف الأب و21,3 فالمية من طرف الأخ، و36,4 فالمية والدة الزوج، و26,2 فالمية أخت الزوج. وبالنسبة للعنف الجسدي على وجه التحديد، فأكثر مرتكبيه هم الإخوة الذكور ب32,9 فالمية، والآباء بنسبة 23,6 فالمية، والأصهار بمجموع 56,1 فالمية، 25,2 فالمية من والدة الزوج و17,3 من اخوات الزوج و13,6 من إخوة الزوج. والعنف فالفضاء العائلي كيقيس اكثر العاطلات عن العمل، 28,5 فالمية، اكثر منه ضد النساء النشيطات والمشتغلات أو غير النشيطات، 18 فالمية، المساعدات العائليات والمتعلمات ، اكصر من النساء الأجيرات 19,3 فالمية. 
أرقام كتخلع جابتها مندوبية التخطيط فالعنف الزوجي والأسري.. 52,1 فالمية دالعيالات المزوجات كياكلو العصا.. و56,1 فالمية من العكَوزة والنساب 